Under den tyske okkupasjonen av Norge var han medlem av Milorg. I desember 1942 ble han arrestert av de tyske okkupasjonsmyndighetene og ble internert på Grini fra 28. juni 1943 til Norges frigjøring den 8. mai 1945. Kort tid etter frigjøringen ble han utnevnt til høyesterettsdommer. I 1945 ble han også utnevnt som medlem av Undersøkelseskommisjonen av 1945, som var en granskningskommisjon nedsatt av Stortinget for å granske sivile og militære myndigheters handlinger i 1940. Ifølge mandatet skulle kommisjonen «undersøke Stortingets, Regjeringens, Høyesteretts, Administrasjonsrådets og sivile og militære myndigheters forhold før og etter 9.4.1940». Kommisjonen ble ledet av høyesterettsadvokat Gustav Heiberg. De øvrige kommisjonsmedlemmene var Arnold Holmboe, Ole Hallesby, Nils Nilsen Thune, Arne Bergsgård og Sverre Steen. Helge Sivertsen var kommisjonens sekretær.